יורם דורי

יורם דורי (נולד ב-12 בספטמבר 1950) הוא דובר ויועץ לאסטרטגיה מדינית–תקשורתית ואסטרטגיה פוליטית–תקשורתית. שימש שנים רבות כיועץ קרוב ודוברו של שמעון פרס, וכן דובר מפלגת העבודה.

ביוגרפיה
דורי נולד בתל אביב ולמד בתיכון עירוני ה'. בצבא שירת בחיל השריון ושימש כמדריך תותחנות טנקים בבית הספר לשריון. במלחמת יום הכיפורים נלחם בסיני כתותחן טנק בחטיבה 600. הטנק בו נלחם נפגע ומפקד הטנק  נהרג.

בתום שירותו הצבאי סיים תואר ראשון באוניברסיטת תל אביב בחוג למדע המדינה ובחטיבה לפילוסופיה. סיים את חובות השמיעה ללימודי תואר שני בחוג ללימודי עבודה באוניברסיטת תל אביב.

דורי שימש בעבר כמדריך של"ח וכרכז חינוך חברתי בבית הספר התיכון עירוני ה' בת"א. לאחר מכן כיהן כמ"מ המזכיר הארצי ומזכיר בפועל של ארגון הסטודנטים חברי מפלגת העבודה. שימש כרכז צעירים במועצת פועלי ת"א-יפו ולאחר מכן כאחראי על החטיבה לעיתונות ויחסי ציבור במשרדי הסוכנות היהודית בת"א. שימש כדוברם של יו"ר הנהלת הסוכנות שמחה דיניץ, תנועת המושבים, משחקי המכביה ה-11 וה-12, כחבר הנהלה ודובר מחלקת הכדורסל של הפועל תל אביב ודובר מפלגת העבודה בשנים 1992–1998 תחת יושבי הראש רבין, פרס וברק.

בתחילת שנות האלפיים שימש יועץ מיוחד לשר החוץ פרס, למשרד המשנה לראש הממשלה ולמרכז פרס לשלום.

בשנת 2003 עמד בראש רשימה חילונית שהתמודדה בבחירות למועצת גבעת שמואל אך הרשימה הגיעה למקום האחרון ולא עברה את אחוז החסימה. 

עם בחירתו של שמעון פרס לכהונת נשיא מדינת ישראל, שבה הייתה לדורי תרומה מרכזית, הוא מונה ליועצו האסטרטגי של הנשיא. שימש כדובר הארגון העולמי להשבת רכוש (איל"ר), וכן הוביל את המסע התקשורתי נגד הבנקים השווייצרים בעניין החשבונות הרדומים מתקופת השואה.
כיום משמש דורי כדובר המועצה לשימור אתרי מורשת בישראל ודובר המרכז הבינלאומי להגירה ולקליטה ומשמש כיועץ אסטרטגי למועצה הישראלית לצרכנות, דורי שימש כיו"ר מועצת המנהלים של החברה הציבורית "אסיה פיתוח" ומכהן היום כחבר הוועדה הבינלאומית והועד המנהל של לימודי ברית המועצות לשעבר. דורי כותב ביוגרפיות ומרצה על נושאים מדיניים, תקשורתיים ופוליטיים. ב-2023 יצא לאור ספרו "הלוחש לאוזנו" על 26 שנות עבודתו במחיצת פרס. 

נשוי לבתיה, אב לארבעה וסב ל-12 נכדים. מתגורר בגבעת שמואל.

קישורים חיצוניים
 מאמרים נבחרים ב-nfc
 מאמרים נבחרים ב-nrg

דוברים ישראלים
יועצים פוליטיים ישראלים
יועצי תקשורת ישראלים
בוגרי תיכון עירוני ה' (תל אביב)
בוגרי אוניברסיטת תל אביב
ישראלים שנולדו ב-1950